**PREDKLADACIA SPRÁVA**

Ministerstvo dopravy Slovenskej republiky predkladá návrh zákona, ktorým sa mení a dopĺňa zákon č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov ako iniciatívny materiál.

Navrhovaný zákon upravuje dva okruhy spoločenských vzťahov, a to:

* implementuje nariadenie Európskeho parlamentu a Rady (EÚ) 2024/3110 z 27. novembra 2024, ktorým sa stanovujú harmonizované pravidlá uvádzania stavebných výrobkov na trh a zrušuje nariadenie (EÚ) č. 305/2011 (Ú. v. EÚ L, 2024/3110, 18.12.2024) na podmienky slovenského právneho poriadku,
* upravuje podmienky uvádzania na domáci trh tých stavebných výrobkov, ktoré patria do neharmonizovanej sféry.

Navrhovaný zákon zabezpečuje uplatňovanie nariadenia (EÚ) 2024/3110 na vnútroštátne podmienky pri zachovaní uplatňovania nariadenia Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 088, 4.4.2011) v platnom znení, ktoré bude zrušené vo svojej celistvosti až v roku 2040. Keďže do roku 2040 bude platiť dvojaký režim uvádzania stavebných výrobkov na trh podľa uvedených nariadení, je potrebné túto skutočnosť premietnuť aj do neharmonizovanej (národnej) sféry uvádzania stavebných výrobkov na trh v Slovenskej republike.

Taktiež sa návrhom zákona posilňuje postavenie orgánu dohľadu nad trhom so stavebnými výrobkami a reflektujú sa požiadavky vyplývajúce z aplikačnej praxe. Zmena právneho režimu nebude mať nepriaznivý vplyv na podnikateľov v oblasti výroby, distribúcie a používania stavebných výrobkov, pretože sa zásadným spôsobom nemenia požiadavky na ich správanie.

Navrhovaný zákon je v súlade s Európskou chartou miestnej samosprávy.